### Beslutning

Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.

**Budgetforslag fra SF**

SF foreslår en omfattende pakke, der sætter fokus på rekruttering og fastholdelse af medarbejdere i ældreplejen, så der kan komme mere SOSU-personale og flere sygeplejersker i ældreplejen.

Pakken indeholder følgende elementer:

* Uddannelse af flere SOSU-elever og sygeplejerskestuderende
* Mindsket frafald af nyansat SOSU-personale
* Flere ressourcer til kompetenceudvikling og opkvalificering. Der øger kvalitet og fastholder medarbejdere
* Fastholdelse af seniorer gennem bedre seniorordninger

Antallet af elevpladser på SOSU-uddannelser er heldigvis stigende, vi har nemlig stort behov for flere hænder og hoveder i ældreplejen. For at kunne sikre at eleverne får de bedst mulige uddannelser og for at sikre at [adresse] kan fastholde mange af eleverne efter de er færdiguddannede, foreslås det at der prioriteres yderligere ressourcer til praktikvejledning. Når antallet af elever og studerende stiger er der behov for at udvide gruppen af vejledere og videreudvikle organiseringen af vejledningen. Hvis byrådet ikke afsætter ressourcer til yderligere praktikvejledning til presse hjemmepleje og plejehjem økonomisk, at de selv skal afsætte yderligere medarbejderressourcer til vejledning. Ved at byrådet prioriterer området sikrer vi at medarbejderressourcerne til borgerne ikke forringes i takt med at der kommer flere elever.

Alt for mange nye medarbejdere i ældreplejen forlader deres stillinger efter kort tids ansættelse. Ved at investere i et fælles introduktionsprogram til alle nyansatte social- og sundhedsfaglige medarbejdere med opgaver hos borgerne vil fastholdelsen kunne forbedres. Med introduktionsprogrammet sikrer vi, at alle nye medarbejdere ved, hvad der forventes af dem og de får hjælp til at lære det i opstartsperioden. I introprogrammet får de nyansatte en mentor og de bliver tilknyttet en eller flere kollegaer, som kan oplære dem i de enkelte opgaver og i god adfærd. Programmet baserer sig i høj grad på sidemandsoplæring, så medarbejderne lærer, mens de er sammen med borgerne. Med introprogrammet sikrer vi høj borgersikkerhed i de sundhedsfaglige ydelser og at borgerne hurtigt kan føle sig trygge, ved nye medarbejdere.

Muligheden for at dygtiggøre sig er med til både at rekruttere og fastholde medarbejdere. Der skal udvikles og igangsættes kompetenceudvikling, som passer godt til praksis i Sundhed og Omsorg. Ældreplejen i [adresse] skal være en attraktiv arbejdsplads, hvor man kan udvikle sig til at løse nye opgaver i sin ansættelse eller i andre stillinger. Hvad enten man er nyuddannet eller har været ansat i mange år skal det være muligt at dygtiggøre sig fagligt, og hvis man har lyst og energi til det, at åbne nye muligheder for at varetage andre typer af opgaver.

Det er hårdt at arbejde indenfor SOSU-faget. Uanset at teknologiske hjælpemidler letter nogle opgaver, er der stadigt stort pres på og tilbagetrækningsalderen er relativt lav. Vi vil gerne give mulighed for at flere SOSU-hjælpere og SOSU-assistenter har mulighed for, og lyst til, at blive længere tid i ældreplejen i [adresse]. Der skal udvikles nye seniorordninger, som fastholder medarbejderne gennem nye arbejdsopgaver, der er mere skånsomme og afvekslende. Der skal afsættes økonomiske ressourcer til driften, så der bliver mulighed for at flytte rundt på de opgaver, som seniorerne ikke længere varetager, og som derfor skal løses af andre.

Stillet af SF’s byrådsgruppe

Laus Friis, Anette Dahl, Johanne Karlsen og Nicolaj Olesen (ordfører)

### Sagens forløb

22-06-2021 [adresse]
Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.